32001D0626
L 217/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 30 юли 2001 година
относно признаване по принцип на съответствието на досието, представено за подробно проучване с оглед включването на петоксамид в приложение I към Директива 91/414/ЕИО на Съвета относно пускането на пазара на продукти за растителна защита
(нотифицирано под номер С(2002) 2386)
(текст от значение за ЕИП)
(2001/626/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2001/49/ЕО (2) на Комисията, и по-специално член 6, параграф 3 от нея,
като има предвид, че:
(1)
Директива 91/414/ЕИО (наричана по-нататък „директивата“) предвижда изготвянето на общностен списък на активните вещества, разрешени за включване в продуктите за растителна защита.
(2)
На 16 октомври 2000 г. Stahler Agrochemie GmbH & Co., KG, Tokuyama Europe GmbH и Tomen France SA представиха на органите на Германия досие за активното вещество петоксамид (ASU 96 520 H, TKC-94 EC 60) с оглед неговото включване в приложение I към директивата.
(3)
Германските органи са посочили пред Комисията, че по предварително проучване досието отговаря на изискванията за данни и информация на приложение II към директивата. Освен това, те считат, че досието съдържа данните и информацията, изисквани в приложение III към директивата, по отношение на продукти за растителна защита, които съдържат съответното активно вещество. Впоследствие, в съответствие с разпоредбите на член 6, параграф 2, заявителят е изпратил досието на Комисията и останалите държави-членки.
(4)
Досието е отнесено до Постоянния фитосанитарен комитет на 5 юни 2001 г.
(5)
Член 6, параграф 3 от директивата предвижда официалното потвърждаване на общностно равнище, че всяко досие по принцип отговаря на изискванията за данни и информация, предвидени в приложение II, и най-малко за един продукт за растителна защита, който съдържа съответното активно вещество, както и на изискванията на приложение III към директивата.
(6)
Това потвърждаване е необходимо за подробното проучване на досието, както и да се позволи на държавите-членки да предоставят временно разрешение за продукти за растителна защита, които съдържат това активно вещество, в съответствие с член 8, параграф 1 от директивата.
(7)
Настоящото решение не засяга правото на Комисията да изиска от заявителя да представи допълнителни данни или информация на съответната докладваща държава-членка с оглед изясняване на някои аспекти в досието. Заявлението за допълнителни данни, необходими за изясняване на досието, не пречи за спазване на крайния срок за представяне на посочения в съображение 9 доклад.
(8)
Държавите-членки се споразумяват, че Германия ще извърши подробно проучване на досието на петоксамид.
(9)
Германия ще докладва пред Комисията възможно най-скоро и не по-късно от една година, считано от датата на публикуване на настоящото решение, за заключенията от направените от нея проучвания, с приложени към тях препоръки за включване или невключване на активното вещество, заедно със свързаните с тях условия.
(10)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Досието, представено от Stahler Agrochemie GmbH & Co., KG, Tokuyama Europe GmbH и Tomen France SA пред Комисията и държавите-членки с оглед включване на петоксамид като активно вещество в приложение I към Директива 91/414/ЕИО и отнесено до Постоянния фитосанитарен комитет на 5 юни 2001 г., отговаря по принцип на изискванията на приложение II към директивата. Досието отговаря на изискванията за данни и информация на приложение III по отношение на един продукт за растителна защита, който съдържа петоксамид, като взема предвид предложените употреби.
Член 2
Адресати на настоящото решение са държавите-членки.
Съставено в Брюксел на 30 юли 2001 година.